Manosfäär

Manosfääriks nimetatakse veebikogukondasid, mis keskenduvad meeste perspektiividele, probleemidele ja muredele ning kus naised osutuvad sageli vaenu sihtmärgiks. Kuigi manosfääri seostatakse enamasti Redditiga, on kogukonnad muutunud aktiivseks ka teistel platvormidel, näiteks TikTokis. Manosfääri kogukonnad varieeruvad: eri rühmadel on erinevad ideoloogiad ja eesmärgid.
pisi|Punane ja sinine tablett

 Ideoloogia 
Manosfääri kogukondi ühendab idee punasest tabletist (inglise keeles red pill) – metafoor, mis on laenatud 1999. aasta filmist "The Matrix", kus inimesele antakse valik elada teadmatuses (sinise tableti võtmine) või saada teada kole ja šokeeriv tõde ühiskonna kohta (punase tableti võtmine). Manosfääri kontekstis on šokeeriv tõde see, et eriti paiksoolised valged heteroseksuaalsed mehed ei suuda enam tänapäeva maailmas orienteeruda, kuna neil ei ole enam traditsioonilist sotsiaalselt, poliitiliselt ja füüsiliselt domineerivat positsiooni. Manosfääri kontekstis näevad mehed, et sellest hoolimata süüdistatakse neid privilegeerituses. Samal ajal nähakse põhiliste süüdlastena meeste ohvristamises feminismi ning naisi. Seega on paljude manosfääri kogukondade eesmärk kehtestada ühiskonnas kord, mis tagaks sotsiaalse võimu ainult meestele.
pisi|Andrew Tate 2021. aastal
Kuigi manosfääri võrgustikud on seni eksisteerinud enamastifoorumipõhiste kogukondadena, on 2020. aastatel tekkinud ka mitmeid arvamusliidreid ja sisuloojad, kes rõhuvad misogüünsust ja seksismi. Neid kutsutakse manosisuloojateks või manfluenceriteks.Kaukonen, E., Lott, K., Marling, R., Murumaa-Mengel, M., Sepper, M.-L., & Tinn, M. (2024). Alfamehed ja lillekesed: misogüünia ja seksismi normaliseerumine Eesti meediapildis. Mõttekoda Praxis. https://praxis.ee/uploads/2024/12/Raport-lillekesed.pdf Kuulsaim neist on Andrew Tate. Manosisuloojad keskenduvad noortele meestele maskuliinsuse, elustiili, suhete ja finantskäitumise õpetamisele. Jordan Petersoni on küll manfluencer'iks nimetatud, kuid ta on intervjuudes öelnud, et talle ei meeldi Andrew Tate ja see, mida ta esindab. 

Hoolimata sellest, et manosfääri kogukonnad on veebipõhised, on nende tegevustel olnud tõsised tagajärjed ka võrguvälises maailmas. Lisaks misogüünsete ideoloogiate levitamisele on ähvardatud naismängureid vägistamise ja tapmisega. Gamergate’i nime saanud skandaaliga seoses toimusid 2014. aastal Isla Vista mõrvad, mille käigus 22-aastane noormees mõrvas kuus inimest, ning 2018. aasta Toronto rünnak, kus üks mees mõrvas 11 inimest, ülistades Isla Vista mõrvarit. Soomes on leitud, et koolitulistamise juhtumite puhul mängivad misogüünia, maskuliinsus ja misogüünsed võrgustikud mõjutajatena olulist rolli.

Manosfääri ideoloogiate ajalugu ulatub 1960. ja 1970. aastate niinimetatud meeste vabadusliikumisse (ingl men’s liberation movement). Kuigi algul olid liikumise fookuses traditsioonilised soorollid, mida meestele omistatakse, siis 1970. aastatel arenes liikumisest välja suund, mis rõhus just meeste sõjaväekohustusele, lahutusõigusele ning lapse hooldusõigusele. See suund nägi naiste õiguste liikumisi kui mehi diskrimineerivatena ning ajapikku hakati rõhutama just meeste ohvrirolli ühiskonnas.

 Tuntumad manosfääri kogukonnad ja nende ideoloogiad 

 Meeste õiguste aktivistid 

Meeste õiguste aktivistid ehk MÕA-d (ingl men’s rights activists – MRA) leiavad paljude manosfääri kogukondadega sarnaselt, et ühiskonnad on günotsentrilised ning eelistavad naisi meestele.Rothermel, A.-K., Kelly, M., & Jasser, G. (2022). Of victims, mass murder, and ‘real men’: The masculinities of the manosphere. In E. K. Carian, A. DiBranco, & C. Ebin (Eds.), Male supremacism in the United States: From patriarchal traditionalism to misogynist incels and the alt-right (pp. 117–141). Routledge. https://web.archive.org/web/20130711094433/http://doi/ org/10.4324/9781003164722-9 Sarnaselt meeste vabadusliikumise algsete teemadega rõhuvad ka MÕA-d peamiselt probleemidele, mis puudutavad pereõiguse küsimusi, aga samas ka meestevastasele seksuaalvägivallale, meeste suurele suitsiidiriskile ning alusetuks peetavatele vägistamissüüdistusele. Hoolimata sellest, et sageli nähakse nende probleemide põhjusena feminismi, väidavad kogukonna liikmed, et nad ei vastandu feminismile. MÕA-d loovad sageli ka petitsioone, et seadusi muuta. 

 Kogukond "Mehed oma teed minemas" 

Kogukonna "Mehed oma teed minemas" ehk MOTM-i (ingl Men Going Their Own Way – MGTOW) liikmed leiavad, et mehed peaksid end ühiskonnas naistest eraldama ning nendega suhtlemise lõpetama. Nende hüpoteesi järgi on olulised ajaloolised mehed saavutanud oma edu just tänu naistega romantiliste suhete vältimisele. MOTM-id leiavad, et meeste edukus ühiskonnas tuleb neile omistatud soolistest stereotüüpidest, nt meeste riskikäitumine, loomingulisus. Nende ideoloogia keskmes on uskumus, et naised on loomult meestest alamad ning naiste ainus võimuallikas seisneb nende ilus, mis ajapikku hääbub. Otsus pürgida meeste eraldumisele naistest seisneb veendumuses, et naised ekspluateerivad ja manipuleerivad meestega, et saada rohkem raha, kõrgemat ühiskondlikku staatust või reproduktsioonivõimalusi.

 Incel'id ehk tahtmatult tsölibaadis elavad inimesed 
[[Fail:Incel_1.png|pisi|Illustratsioon incel'''ist]]
Incel'eid ühendab nende võimetus luua romantilisi ja seksuaalseid suhteid naistega.Esposito, E. & KhosraviNik, M (eds). (2024). The Reddit manosphere as a text and place. In: Discourse in the Digital Age. Routledge, New York, pp 69-88. https://doi.org/10.4324/9781003300786-1 Neil on vaade, et naised valivad meessoost partnereid välimuse ja geenide, mitte iseloomu põhjal. Nagu manosfääri kogukondadele omane, võtavad incel'id tugeva ohvripositsiooni, mis seisneb enda välimuse inetuks pidamises. Nende fookuses on nii-öelda seksuaalne turg, kus naised valivad neid mehi, kel on kõrgem sotsiaalne staatus (nt rahalistest võimalusest, haridusest või populaarsusest tulenevalt). Incel'id leiavad, et naised otsustavad sihilikult nendega mitte seksuaalseid suhteid luua, mistõttu peavad nad naisi julmadeks, bioloogiliste impulsside küüsis olevateks inimesteks. Valdavalt on incel'ite seksuaalse ebaedu lahenduseks naistevastane vägivald, et karistada neid ja ühiskonda laiemalt incel'ite ohvristamise eest. Ähvardused seksuaalvägivallaga on suunatud ennekõike naistele, keda nähakse ebasündsatena.

 Lantimiskunstnikud 

Lantimiskunstnikud (ingl pick-up artists ehk PUA-d) keskenduvad strateegiatele ja mõtteviisidele, mis aitavad naisi võrgutada. Näiteks levitatakse paabulinnutamise tehnikat (ingl peacocking) ehk ebatavalise riietuse kasutamist huvi äratamiseks ning huviindikaatorite tuvastamist, nagu oma juustele tähelepanu tõmbamine. Sageli objektistatakse selle käigus naisi ning kasutatakse neid ahistavaid suhtlusviise. Lantimiskunstnikud toetuvad ennekõike hegemoonilisele maskuliinsusele, rõhutades domineerivuse ja enesekindluse tähtsust. Samal ajal seavad nad muud maskuliinsuse vormid ja feminiinsuse alamale positsioonile.

 Võrgustunud misogüünia 
Manosfääri kogukondade ideoloogiad põhinevad seksismil ja/või misogüünial. Misogüünia põhineb naiste vihkamisel ja karistamisel, kui ei suudeta vastata traditsioonilistele soorollidele.Manne, K. (2018). Down girl: The logic of misogyny. Oxford University Press. Misogüüniat võib näha struktuurse probleemina, mis läheb kaugemale üksikisikute käitumisest. Sageli põhineb misogüünne diskursus (seksuaalse) vägivallaga ähvardamisel. Seksismi võib näha misogüünia taga peituva loogikana, mis sageli põhineb erinevatel soostereotüüpidel naiste suhtes.

Veebikeskkondades on misogüünia väga levinud, osaliselt tingituna sellest, et veebikeskkondades domineerisid ennekõike valged niinimetatud nohiklikud mehed (ingl geek'') ning aastate jooksul kogunes sinna suurem osa ühiskonnast, mida nad tajusid nende ruumi riivamisena. Võrgustunud misogüünia all peetakse silmas naistevastase vägivalla väljendusi, mis levivad meediaplatvormidel laiade auditooriumiteni ning mille puhul pööratakse eriti tähelepanu struktuursetele, kultuurilistele ja tehnoloogilistele tingimustele, mille kaudu misogüünia levib.Banet-Weiser, S., & Maddocks, S. (2024). Networked misogyny on TikTok: A critical conjucture. In K. Boyle & S. Berridge (Eds.), The Routledge Companion to gender, media and violence (pp. 369–179). Routledge. Mitmed misogüüniat käsitlevad autorid üritavad oma definitsioonidega tagada, et mõiste tõlgendused ei piirduks ainult näidetega väga jultunud naistevastastest väljendusviisidest, vaid annaksid aluse kirjeldada ka keerulisemaid ja ähmasemaid variante. Näiteks kriitikana sotsiaalmeediaplatvormide otsusele keelata misogüünia eri platvormidel rõhutatakse, et see tegeleb vaid üksikute ekstreemsete näidetega, mitte probleemi struktuurse ja dünaamilise olemusega. Naistevastase vägivalla ja (veebi)vaenu tõhusamaks tõrjumiseks soovitatakse rohkem poliitilist organiseerumist ja kollektiivseid lahendusviise.Jane, E. A. (2016). Online misogyny and feminist digilantism. Continuum, 30(3), 284–297. https://doi.org/10.1080/10 304312.2016.1166560

 Mehelikkuse ohustamisele ülereageerimine 
2013. aastal avaldatud neljas uuringus vaadeldi mehelikkusega ülereageerimise teesi. Ilmnes, et kui mehed tajuvad, et nende mehelikkust ohustatakse või see seatakse kahtluse alla, siis kalduvad nad üle reageerima.

Esimeses uuringus anti meestele ja naistele tagasisidet, vihjates, nagu oleks nad kas mehelikud või naiselikud. Kui naisi nimetati mehelikuks, ei ilmnenud mingit reaktsiooni, kui aga mehi kirjeldati naiselikuna, väljendasid nad suuremat toetust sõjale, homofoobseid hoiakuid ning soovi linnamaastur soetada.

Teises uuringus ilmutasid ohtu tajuvad mehed suuremat toetust dominantsetele hierarhiatele ja soovi ise sellises süsteemis kõrgemale tõusta.

Kolmas uuring koosnes suurest ning mitmekesisest valimist, milles mehed, kelle sõnul ühiskondlikud muutused ohustavad meeste staatust, väljendasid ühtlasi suuremat domineerimist ja sõda toetavaid hoiakuid ning uskusid meessoo ülemusse.

Neljandas uuringus ilmnes, et kõrgema testosterooni tasemega meestel oli tugevam reaktsioon maskuliinsuse ohustamisele kui madalama testosterooniga meestel.

Uuringu autorite sõnul näitavad tulemused, et säärane hormonaalsest tegurist mõjutatud maskuliinne ülereageerimine vormib poliitilisi ja kultuurilisi hoiakuid.

 Vaata ka 
 Seksism
 Misogüünia
 Andrew Tate
 Toksiline maskuliinsus

 Viited 

 Välislingid 
 Kaarel Lott. THE PROFESSIONALISATION OF NETWORKED AND REFRACTED MISOGYNY AMONG ESTONIAN MANFLUENCERS ON TIKTOK AoIR, 2024
 „Ära ole nagu mingi naine!“ Manosfääri sisuloojate huvides on, et mehed püsiksid emotsionaalselt katki EPL, 24. mai 2025
 Sotsiaalmeedia loob pinnase misogüünia ja meeste ohvritunde levikuks Novaator, 28. aprill 2025
 Brent Pere: teismeliste poiste äärmuslikkus kogub Eestis hoogu ERR, 18. aprill 2025

Kategooria:Sotsiaalmeedia
Kategooria:Sotsiaalpsühholoogia
Kategooria:Seksism